«Արմէնփրէս»ի հաղորդումներով, երէկուան յայտարարութիւններուն մէջ Տ. Ասողիկ Քհնյ. Կարապետեան տեղեկացուց, որ Վեհափառ Հայրապետի հրաժարականը պահանջող Տ. Կորիւն Աբեղայ Առաքելեանի կարգալուծութեան հարցը քննութեան մէջ է եւ վճիռը շուտով պիտի հրապարակուի։ Այդ քննարկումները յառաջ կը տարուին Մայր Աթոռ Սուրբ Էջմիածնի Կարգապահական յանձնախումբին կողմէ։ Իր խօսքով՝ եթէ Կորիւն աբեղան մնայ անդրդուելի իր ոչ-կարգապահական վարքին մէջ, ապա եկեղեցական բարձրագոյն իշխանութիւնը, ըստ ընդունուած կարգին, Կարգապահական յանձնաժողովի մէջ հարցը քննարկելէ եւ վճռելէ յետոյ, այդ մէկը պիտի ներկայացնէ Ամենայն Հայոց Կաթողիկոսի տնօրինութեան։ Վեհափառ Հայրապետն է, որ իրաւասութիւն ունի Կարգապահական յանձնախումբի որոշումը հաստատելու եւ իրագործելու։